P6_TA(2005)0278

Kohéziós Alap

Az Európai Parlament állásfoglalása a Kohéziós Alap létrehozásáról szóló tanácsi rendeletre irányuló javaslatról (COM(2004)0494 - 2004/0166(AVC))

Az Európai Parlament,

- tekintettel a Tanács rendeletére irányuló javaslatra (COM(2004)0494 - 2004/0166(AVC)) [1],

- tekintettel az EK-Szerződés 161. cikkére,

- tekintettel a gazdasági és szociális kohézióról szóló harmadik jelentés kapcsán született 2004. április 22-i állásfoglalásra [2],

- tekintettel a kibővített Unió 2007-2013 [3] közötti politikai kihívásairól és költségvetési eszközeiről szóló 2005. június 8-i állásfoglalására, a Regionális Fejlesztési Bizottság véleményére, valamint a Bizottság 2007-2013 közötti időszakra szóló pénzügyi terv kapcsán kiadott, az Európai Parlamenthez és a Tanácshoz intézett közleményére (COM(2004)0487),

- tekintettel a Tanács rendeletére irányuló javaslatra az Európai Regionális Fejlesztési Alapról, az Európai Szociális Alapról, valamint a Kohéziós Alapról szóló általános rendelkezések meghozatalára vonatkozóan (COM(2004)0492) - 2004/0163(AVC) [4],

- tekintettel eljárási szabályzata 75. cikke (3) bekezdésére,

- tekintettel a Regionális Fejlesztési Bizottság időközi jelentésére, valamint a Költségvetési Bizottság, a Költségvetési Ellenőrző Bizottság és a Közlekedési és Idegenforgalmi Bizottság véleményeire (A6-0178/2005),

1. felkéri a Tanácsot és a Bizottságot, hogy vegyék figyelembe az alábbi ajánlásokat:

i. úgy ítéli meg, hogy a gazdasági és szociális kohéziónak lényeges és alapvető elemnek kell maradnia az európai integráció meghatározásban; ezért úgy ítéli meg, hogy a Kohéziós Alapnak tovább kell szolgálnia az Uniónak azt a célját, hogy előmozdítsa a tagállamok közötti kohéziót és szolidaritást;

ii. azt kéri, hogy az új periódusban, ahányszor csak hivatkoznak a gazdasági és szociális kohézióra, ezt mindig egészítsék ki a területi kohézió koncepciójával is, és különös figyelmet fordítsanak ezen új koncepció kidolgozásának;

iii. úgy véli, hogy politikai megoldást kell keresni azon uniós területek számára, amelyek a jövőben a bővítés következtében ki lesznek ebből rekesztve;

iv. támogatja a Kohéziós Alap céljait és az ezek eléréséhez a Bizottság által javasolt fő eszközöket;

v. támogatásra szólít fel a Kohéziós Alap keretösszegének 18000 millió euróról (a 2000 és 2006 közötti időszakra. 62990 millió euróra való növelése, valamint a közlekedés infrastruktúráját és környezetét érintő támogatásra alkalmas szektorok közötti kiegyensúlyozott elosztás ügyében, az Alap beavatkozásának bizonyos rugalmassága mellett;

vi. rámutat, hogy a Kohéziós Alapról szóló rendeletre irányuló javaslatban (COM(2004)0494) kizárólag a 2007-es költségvetési évtől kezdődő időszakra vonatkozó előirányzatok szerepelnek és csupán tájékoztató jellegűeknek tekintendők egészen addig, amíg a 2007-re és az azt követő évekre vonatkozó pénzügyi terv tekintetében nem születik megállapodás;

vii. úgy véli, hogy amint a következő pénzügyi tervre vonatkozó megállapodás létrejön, a Bizottság a megállapodás függvényében megerősíti a rendeletre irányuló javaslatban feltüntetett összegeket vagy adott esetben a kiigazított összegeket az Európai Parlament és a Tanács elé terjeszti jóváhagyásra, a felső határoknak való megfelelés biztosítása érdekében;

viii. hangsúlyozza a tervezés stratégiai és prioritásos tényezőjét, amelynek célja a kohéziós politika helytállóságának növelése;

ix. hangsúlyt fektet és emlékeztet az Európai Parlamentnek a területre vonatkozó, a költségvetés terén gyakorolt döntéshozó hatósági szerepére;

x. kéri, hogy a Tanács és a Bizottság foglalja bele a pénzügyi dokumentumokba (a költségvetési rendelet 3. cikke értelmében) a kötelezettségvállalási előirányzatoknak, a Bizottság javaslata értelmében történő éves felosztását;

xi. kéri, hogy a Kohéziós Alap költségvetésének felépítését javítsák és tegyék egyértelművé, a költségvetési soroknak a rendeletre irányuló javaslat 2. cikkében felvázolt három költségvetési ágazat szerinti csoportosításával;

xii. rámutat, hogy a Kohéziós Alapra a költségvetési rendelet rendelkezései alkalmazandóak, következésképpen ragaszkodik e rendelet tiszteletben tartásához;

xiii. kéri a Bizottságot, hogy a rendeletre irányuló javaslat 2. cikke (1) bekezdésének végét egészítse ki az alábbiakkal:

"a 884/2004/EK határozattal módosítva"

xiv. fenntartja, hogy a transzeurópai közlekedési hálózaton felül, a regionális hálózatok javítására, illetve biztonságossá és működőképessé tételére szolgáló projektek szintén legyenek jogosultak a Kohéziós Alapból történő támogatásra;

xv. kéri a partmenti hajózás, a tengeri kapcsolatok és a legkülső régiókkal és kis szigetekkel való összeköttetés belefoglalását a Kohéziós Alap hatálya alá tartozó különböző szállítási ágazatokba;

xvi. a rendeletre irányuló javaslat 2. cikke (3) bekezdése az alábbi legyen:

"a fenntartható módon fejleszthető, nyilvánvaló környezetvédelmi előnyökkel járó területek, mint az energiahatékonyság és a megújuló energiaforrások, másrészről a transzeurópai hálózatokon kívüli közlekedési ágazatokban a transzeurópai hálózatokat összekötő, autópályáknak vagy főutaknak megfelelő útszakaszok, a vasút (beleértve a gördülő állományt), a folyami és tengeri hajózási útvonalak, az intermodális közlekedési rendszerek és átjárhatóságuk, a közúti és légi forgalom irányítása, a tiszta városi közlekedés és a tömegközlekedés (beleértve a gördülő állományt, valamint a távolsági és városi buszos közlekedéshez szükséges infrastruktúrát)."

xvii. felhív arra, hogy a rendeletre irányuló javaslat 2. cikkét egészítsék ki a fogyatékos személyekre való világos hivatkozással és kéri, hogy a Kohéziós Alap által finanszírozott projektek tegyék lehetővé mindenféle korlát és akadály felszámolását;

xviii. úgy ítéli meg, hogy a végső pénzügyi megállapodásnak biztosítania kell, hogy az EU képes legyen megbirkózni korunk politikai kihívásaival, amelyek között a legfontosabb a kohéziós politika reformja. Ennek érdekében az EU bruttó nemzeti termékének (GNP) 0,41%-a tűnik megfelelő szintűnek;

xix. úgy ítéli meg, hogy az Alapból történő pénzügyi támogatás teljes vagy részleges felfüggesztését az EK-Szerződés 104. cikk (8) bekezdés alapján hozott határozat esetében, a Tanács különleges határozatának függvényévé kell tenni, és nem automatikussá, amint azt a rendeletre irányuló javaslat tartalmazza;

xx. kéri, hogy teremtsék meg az összhangot a Kohéziós Alapból finanszírozott projektek és más közösségi programból finanszírozott projektek között, különösen a Natura 2000 tekintetében;

xxi. üdvözli a támogatás kiterjesztését az energiahatékonyságra és a megújuló energiaforrásokra, mivel alkalmazási lehetőségeik jelentősek az érintett országokban, és az ezekből eredő haszon - ideértve a levegő minőségének javulását, új munkahelyek teremtését és nagyobb társadalmi igazságosságot - közös európai érdeket képvisel;

xxii. úgy ítéli meg, hogy a nagy projekteket érintő, az általános rendeletre irányuló javaslat (COM(2004)0492) 38-40. cikkeiben foglalt szabályoknak kiemelten kell bekerülniük a Kohéziós Alapról szóló rendeletbe, a nagyobb átláthatóság biztosítása érdekében;

xxiii. felhív a rendeletre irányuló javaslat 43. cikkében szabályozott szakértői segítségnyújtás (tanulmányok, értékelések, szakértői vélemények, statisztikák stb.) finanszírozásának kifejezett beillesztésére is;

xxiv. hangsúlyozza, hogy fontos lenne olyan - szigorú ellenőrzési mechanizmussal ellátott - rugalmassági záradékot betoldani, amely kizárná a támogatásból azokat a telekvásárlási kiadásokat, amelyek összege meghaladja a rendeletre irányuló javaslat 3. cikkének (3) bekezdésében tartalmazott, az érintett ügylet által elnyerhető teljes támogatás 10%-át, lehetővé téve a projekt megvalósítását azokban az esetekben, ahol ez az arány nem megfelelő és a megvalósításban problémát okozhat; úgy ítéli meg, hogy a szociális lakások felújításának energia megtakarítást, a környezet védelmét és a társadalmi kohézió elérését célzó költségeit támogathatóvá kell tenni;

xxv. kéri a finanszírozás felfüggesztését azon projektek esetében, melyek kidolgozásakor nem tartották tiszteletben az európaikörnyezetvédelmi jogszabályokat;

xxvi. felkéri a Bizottságot, hogy a programozási fázisban állítsa össze a Kohéziós Alapból finanszírozott valamennyi területen a prioritások jegyzékét, a projekt minőségének és eredményeinek értékelése, a közösségi finanszírozás hatékonyságának mérése, és a fenntartható fejlődéshez való hozzájárulása érdekében;

xxvii. felkéri a Bizottságot, hogy vezesse be a prémiumrendszer mechanizmusát, amelyből a legjobban teljesítő tagállamok elért eredményeit lehet jutalmazni, különösen a támogatott projektek kedvezőbb értékelése, a jobb költség-haszon elemzési eredmények, az innováció és a fenntartható fejlődéshez való nagyobb hozzájárulás alapján;

xxviii. úgy ítéli meg, hogy hasznos lenne specifikus támogatáskövető intézkedésekkel és a "legjobb gyakorlat" eszközeivel növelni a nemzeti, regionális és helyi közigazgatás beavatkozását a Kohéziós Alap végrehajtásába;

xxix. támogatja a kötelezettségvállalás automatikus visszavonására vonatkozó szabály (úgynevezett N+2 szabály) alkalmazását a Kohéziós Alapban; rugalmasságot kér ugyanakkor annak alkalmazásában a programkészítés új időszakának első három évében;

xxx. felhívja a Bizottságot, hogy vegye figyelembe a Kohéziós Alap támogatására jogosult legkülső területeken és szigeteken lévő tagállamok speciális jellemzőit, tekintettel arra a tényre, hogy természeti és demográfiai hátrányoktól szenvednek, melyek a fejlődésben nehézségeket és eltéréseket eredményeznek;

2. utasítja elnökét, hogy eljárási szabályzata 75. cikke (3) bekezdésének megfelelően kérje a tanácskozás folytatását a Tanáccsal, és eljárási szabályzata 56. cikkének megfelelően, adott esetben kezdeményezze az 1975-ös közös nyilatkozatban előírt egyeztető eljárást a Tanáccsal;

3. utasítja elnökét, hogy továbbítsa ezt az állásfoglalást a Tanácsnak és a Bizottságnak.

[1] A Hivatalos Lapban még nem tették közzé.

[2] HL C 104. E, 2004.4.30., 1000. o.

[3] Elfogadott szövegek, P6_TA(2005)0224.

[4] A Hivatalos Lapban még nem tették közzé.

--------------------------------------------------